L-ewwel paġni tal-gazzetti tal-lum
Imtella' Awwissu 16, 2020 - Aġġornata 16 Ta' Awwissu, 2020 7:21am Se nagħtu ħarsa lejn l-ewwel paġni tal-ġurnali illum il-Ħadd sittax ta' Awwissu 2020. Twissijiet dwar iżjed restrizzjonijiet li possibilment ikunu imposti biex tkun ikkontrollata l-imxija tal-Covid bil-ministru tas-saħħa Chris Fearne jgħid li jekk id-distanza soċjali tkun injorata, lest li jimponi iżjed restrizzjonijiet. L-istorja ewlenija wkoll: Tħabbret ir-riżenja tal-avukat ġenerali li se tkun effettiva mid-9 ta' Settembru. It-Torċa. Intervista ma' persuna li hu dipendenti fuq id-droga, Jgħid li l-vizzju joħloq dwejjaq, nuqqas ta' rqad u tensjoni kbira kuljum u jallega li l-prezz tad-droga illum sar aktar minn qabel tant li qed issir infiq akbar fuq id-drogi. Il-ġurnal jieħu wkoll il-fehma ta' professjonisti li jaħdmu f'dan il-qasam li jispjegaw id-diffikultajiet li qed iġarrbu dawk li spiċċaw dipendenti fuq it-teħid tad-drogi. L-avukatura għandha l-isfida tal-istandards, kemm mill-aspett tekniku kif wkoll ta' etika li qegħdin jinżlu. Jislet dan il-punt il-ġurnal minn intervista mal-president tal-kamra tal-avukati Dr. Louis de Gabriele. Qal li jittama li l-att tal-avukatura jidħol fis-seħħ malajr u anki dwar il-ħidma li trid issir f'dan il-qasam. Il-Mument: Riżenja li waslet tard. Il-kap tal-partit anzzjonalista Adrian Delia jgħid li r-riżenja tal-avukat ġenerali hija konferma kemm l-oppożizzjoni Nazzjonalista kellha raġun. Jgħid wkoll li minflok ikompli, huwa għandu jirreżenja minnufih. U l-elezzjoni għall-ħatra ta' kap tal-partit nazzjonalista, il-messaġġ miż-żewġ kandidati: Delia jgħid li l-partit nazzjonalista jenħtieġ ifassal politika li tindirizza l-ħtiġijiet tal-poplu kollu filwaqt li Bernard Grech jgħid li l-partit nazzjonalista jenħtieġ jerġa jibda jiddjaloga kemm internament u anki għas-soċjeta. L-istorja ewlenija dwar il-qtil ta' Daphne Caruana Galizia. Il-ġurnal jirrapporta li l-aħwa Degiorgio kienu jafu li Muscat, li magħhom huma l-isuspettati ewlenin fil-qtil kien qed jikxef jumejn biss wara li bdew l-interrogazzjonjiet mill-pulizija. Il-ġurnal jirrapporta li l-investigaturi injoraw l-informazzjoni li ingħataw minn Vince Muscat magħruf bħala l-Koħħu dwar l-irwol tal-allegat sensar fil-qtil Melvin Theuma u l-aħwa Degiorgio saru jafu li Muscat kien qed jikkopera mal-pulizija. Il-ġurnal jirrapporta wkoll dwar l-aħħar żviluppi marbuta mal-imxija tal-Covid hekk kif tħabbru rekord ta' 72 każ il-bieraħ. Kulħadd. Ħames miljun ewro għal toroq aħjar fir-Rabat. Fi stejjer oħrajn: It-tieni l-aqwa ttestjar fl-Unjoni Ewropa kontra l-Covid. Isiru iżjed minn sittax-il elf test li f'ġimgħa waħda biss ipoġġu lil Malta mal-iżjed kawti fl-Ewropa u ferm aħjar mill-parametri stabbiliti mill-WHO stess. Dr. Peter Grech li ilu għaxar snin iservi ta' avukat ġenerali il-bieraħ ħabbar li se jirreżenja mill-kariga sa tliet ġimgħat oħra. L-aħbar kienet kkonfermata mill-uffiċju tal-president George Vella u fir-reazzjoni, il-prim ministru Robert Abela qal li l-post se jkun qed jimtela permezz ta' sejħa pubblika fi proċess simili li wassal beix jinħatar il-kummissarju ġdid tal-pulizija ftit ġimgħat ilu. U l-kummissarju tal-pulizija Angelo Gafa ma jilqax ix-xhieda mogħtija mill-assistent kummissarju u l-ex kap tat-taqsima tar-reati ekonomiċi fil-qorti Ian Abdilla li qal li la l-ex ministru Konrad Mizzi u lanqas Keith Schembri ma kienu interrogati dwar l-involviment tagħhom fi skandli li kienu msemmiaj fihom. Gafa qal li l-ex chief of staff Keith Schembri kien interrogat minn maġistrat fil-presenża tal-uffiċjali tal-pulizija. Qal li l-investigazzjonijiet isiru wkoll permezz ta' inkjesti maġisterjali. Huwa insista li l-verita se tkun magħrufa illum jew għada. Id-deputat prim ministru u ministru tas-saħħa Chris Fearne huwa kunfidenti li s-sitwazzjoni tal-Covid tista' terġa tkun ikkontrollata. Jirrikonoxxi li l-avvenimenti tal-massa ikkontribwew għall-firxa u ħabbar wkoll test ġdid relatat mal-vaċċin tal-influwenza f'Ottubru. Titħabbar ir-riżenja tal-avukat ġenerali Peter Grech. Illum: Bla profitti. Qed niftħu biss biex innaqqsu it-telf. Din hija l-karba ta' sidien ta' stabbilimenti li huma mħassba dwar il-futur tagħhom, l-iktar hekk kif diversi pajjizi fosthom ir-Renju Unit u l-Italja niedew restrizzjonijiet fuq is-safar minn u lejn Malta. Fil-ġurnal Illum wkoll. Stejjer dwar il-futur tal-Karnival, jistaqsi jekk Malta saritx bejta tal-fkieren b'intervista ma' uffiċjal tan-Nature Trust. Il-ġurnal jippubblika wkoll artiku dwar l-istroja wara x-xbihat ta' Santa Maria f'Malta.